ועדת הפנים ואיכות הסביבה, כנסת 17, פרוטוקול מספר 440, 2008-09-07 12:40

אופיר פינס-פז: אני מבקש לפתוח את ישיבת ועדת הפנים והגנת הסביבה.

אופיר פינס-פז: על סדר יומנו הצעת חוק הרשויות המקומיות (בחירת ראש הרשות וסגניו וכהונתם) (תיקון – יושב-ראש ועדה ממונה), התשס"ח-2008.

אופיר פינס-פז: חבר הכנסת יורם מרציאנו, מציע החוק, בבקשה.

יורם מרציאנו: תודה רבה.

יורם מרציאנו: הצעת החוק הזאת נועדה לאפשר לראשי ועדות ממונות לעבוד מבלי שיהיה להם קשר פוליטי כזה או אחר.

יורם מרציאנו: לצערי הרב במשך שנים היינו עדים לתופעה של ראשי ועדות ממונות שמונו על-ידי שר הפנים ברשויות מקומיות, שתוך כדי התפקיד שלהם התאהבו בתפקיד והפסיקו להיות פקידים ממונים.

יורם מרציאנו: בעצם התפקיד הוא פקיד ממונה של שר הפנים, איש שאמור לבוא לרשות מקומית ולתקן את המצב.

יורם מרציאנו: בדרך כלל מתמנות ועדות ממונות כאשר שר הפנים החליט לפזר את המועצה ואת ראש הרשות כאשר כל מיני סיבות פוליטיות וניהול כושל הובילו למצב לא תקין.

יורם מרציאנו: לצערי הרב בלא מעט מן הרשויות המקומיות מצאנו שראשי ועדות ממונות מחליטים להתמודד בבחירות.

יורם מרציאנו: אני סבור שזה פסול, קודם כול כי זה נותן לראש הוועדה הממונה יתרון.

אופיר פינס-פז: אתה עושה הבחנה בין ועדות ממונות וועדות קרואות?

יורם מרציאנו: אני מדבר גם על ועדות ממונות וגם על ועדות קרואות.

אופיר פינס-פז: היתה לי תחושה שראשי ועדות קרואות לא יכולים להתמודד בבחירות.

אופיר פינס-פז: היתה הצעת חוק כזאת שלי בוודאות.

יורם מרציאנו: אולי היתה הצעת חוק, אבל היא לא עברה.

אופיר פינס-פז: היא עברה בקריאה טרומית ובקריאה ראשונה.

אופיר פינס-פז: ייתכן שלא עברה בקריאה שנייה ושלישית.

יורם מרציאנו: אשמח מאוד לצרף את הצעת החוק שלך להצעת החוק שלפנינו.

אופיר פינס-פז: לא, היא לא על סדר היום.

אופיר פינס-פז: היא עברה בקריאה ראשונה עוד לפני שנבחרת להיות חבר הכנסת, לא בכנסת הנוכחית.

אופיר פינס-פז: אבל חשבתי שהיא עברה בקריאה שנייה ושלישית.

יורם מרציאנו: היא לא עברה בקריאה שנייה ושלישית.

יורם מרציאנו: כל מה שיש בעניין הזה הוא חוזר מנכ"ל משרד הפנים, שכתב מר אריה בר בעקבות בקשה של שר הפנים, שמורה לראשי ועדות ממונות וקרואות לא להתמודד בבחירות.

יורם מרציאנו: אבל חוזר מנכ"ל הוא בגדר המלצה, זה לא דבר שקבוע בחוק.

יורם מרציאנו: כאשר ראש ועדה ממונה או ראש ועדה קרואה בא לשמש בתפקיד הוא צריך להיות נטו בתפקיד, שנתיים, שלוש או ארבע שנים כדי לעשות סדר באותה רשות מקומית ולא להיטמע בתוך הפוליטיקה המקומית, ולא להודיע שאחר-כך הוא מתמודד בבחירות לראשות העיר מכיוון שהתאהב בתפקיד.

יורם מרציאנו: עליו לעבוד נטו עבור אותו ישוב ושלא יהיו לו שיקולים זרים.

יורם מרציאנו: ברגע שאדם חושב להתמודד הוא מוצא עצמו פתאום נמצא בתוך כל הקלחת הפוליטית המקומית.

אופיר פינס-פז: היו מי שהתמודדו, וגם נבחרו.

יורם מרציאנו: אני יודע.

יורם מרציאנו: לכן אני מציע לתקן את החוק.

יורם מרציאנו: יש בזה חוסר שוויוניות משום שאם אדם מתמנה לעמוד בראש ועדה ממונה בישוב מן הסתם המנגנון שניתן לו באותה רשות מקומית נותן לו יתרון כלשהו, וזה דבר פסול.

אופיר פינס-פז: אפילו יותר מזה.

אופיר פינס-פז: כאשר אדם עומד בראש רשות ממונה הוא לא עומד באותם אילוצים שעומד אדם שנבחר עם מועצה נבחרת וכדומה.

אופיר פינס-פז: כלומר התנאים של ראש הוועדה הממונה הרבה יותר קלים ולכן הסיכוי שייבחר לאחר מכן בקלפי גדולים הרבה יותר.

אופיר פינס-פז: זה מסובך מאוד.

אופיר פינס-פז: אני מסכים אתך לחלוטין שזה דבר שצריך למנוע.

אופיר פינס-פז: האם אתה סבור שזה צריך להיות קטגורי, שלעולם לא יוכל להתמודד, או לקבוע שלא יוכל להתמודד רק למשל בקדנציה הראשונה לאחר שמונה?

יורם מרציאנו: לא באופן קטגורי.

יורם מרציאנו: אם הוא התאהב באותה עיר ועובר לגור בה, אם ירצה יוכל להתמודד בבחירות לראשות העיר 5 שנים לאחר מכן.

אופיר פינס-פז: איסור גורף להגיש מועמדות מסובך מאוד בדמוקרטיה.

אופיר פינס-פז: אפשר לקבוע מעין תקופת צינון של 5 שנים לאחר סיום תפקידו כראש הרשות הממונה.

יורם מרציאנו: יש לי דוגמה קלסית בעניין הזה.

יורם מרציאנו: כאשר השר חיים רמון היה שר הפנים מוניתי להיות חבר בוועדה הממונה הקודמת בלוד.

יורם מרציאנו: הגישו נגדי עתירה לבג"ץ.

יורם מרציאנו: בבואי לבג"ץ אמרו לי שלושת שופטי בית-המשפט העליון, שאנחנו מכבדים אותו מאוד ורוצים לשמור עליו: אין שום מניעה שתמשיך להיות חבר בוועדה הממונה, ובתנאי שתפקיד מכתב לפיו בבחירות שלאחר מכן לא תוכל להתמודד.

יורם מרציאנו: את זה אמרו לי שופטי בג"ץ.

יורם מרציאנו: עם כל הכבוד, הכלל הזה צריך לחול גם בחוק מסודר של כנסת ישראל.

יורם מרציאנו: אם ראש ועדה ממונה או ראש ועדה קרואה יחליט לגור בישוב ואחרי 5 שנים ירצה להתמודד בבחירות המקומיות ואנשים יחשבו שהוא מועמד ראוי, מישהו יכול לפסול את מועמדותו?

יורם מרציאנו: אך לא מייד עם סיום תפקידו כראש הוועדה הממונה, ודווקא בשל הסיבה שאתה ציינת.

יורם מרציאנו: כראש ועדה ממונה אין לו מועצה.

יורם מרציאנו: זו ועדה שמינה לו שר הפנים, בדרך כלל ל-5 שנים.

יורם מרציאנו: אף אחד לא מפריע לו לעבוד, הוא עושה שם מה שהוא רוצה.

יורם מרציאנו: עם כל הכבוד, את זה צריך למנוע.

יורם מרציאנו: צריך להשאיר בידיו שיקול אחד ויחיד – עליו לעבוד למען העיר בלי שום שיקול זר.

אופיר פינס-פז: הממשלה תומכת בהצעת החוק?

מאור דבוש: כן.

יורם מרציאנו: משרד הפנים תומך.

יורם מרציאנו: משרד המשפטים תומך.

אופיר פינס-פז: אדוני היועץ המשפטי, יש לך נוסח אחר?

אופיר פינס-פז: יש הצעה לשינוי הנוסח.

גלעד קרן: השינויים טכניים בעיקרם.

גלעד קרן: בעקבות החוק של חבר הכנסת יואל חסון שנתקבל לא מזמן, על ראש רשות שכהונתו פקעה בשל עבירה שיש עמה קלון, היה צריך להכניס כאן התאמות.

גלעד קרן: השינוי המהותי היחיד שהכנסנו, הוספנו תיקון לחוק המועצות האזוריות (בחירות ראש המועצה), התשמ"ח-1988, לפיו זה יחול גם על ועדות ממונות במועצות אזוריות.

אופיר פינס-פז: אני מבקש שתוסיף את התיקון שלי, שזה יחול רק בבחירות הראשונות שלאחר סיום תפקידו של אדם כראש ועדה ממונה.

גלעד קרן: זה כתוב בפסקה 1(2): "...

גלעד קרן: לא יהיה זכאי להיבחר כראש רשות בבחירות שייערכו ברשות המקומית לראשונה לאחר מינויו".

יורם מרציאנו: מקובל עליי.

אופיר פינס-פז: זה שינוי לא טכני אלא מהותי.

גלעד קרן: זה הופיע גם בנוסח המקורי, זאת היתה הכוונה.

גלעד קרן: לכן אמרתי שזה תיקון טכני.

אופיר פינס-פז: משרד הפנים, בבקשה.

מאור דבוש: כפי שאמרתי, עמדת הממשלה לתמוך בהצעת החוק, אך להוסיף גם ראש מועצה ממונה בישוב חדש.

יורם מרציאנו: כך אמרתי.

מאור דבוש: לא צריכה להיות הבחנה כי מדובר למעשה באותה סיטואציה.

מאור דבוש: כאשר קם ישוב חדש שר הפנים ממנה ועדה ממונה לנהל את הישוב בתחילת דרכו.

יורם מרציאנו: יש ועדה קרואה ויש ועדה ממונה.

יורם מרציאנו: ועדה ממונה היא ועדה ראשונה בישוב.

אופיר פינס-פז: נכון, וועדה קרואה זה כאשר נאלצים להדיח ראש רשות ומועצה.

אופיר פינס-פז: כלומר החוק יחול על שני המקרים: גם כאשר שר הפנים מקים ועדה ממונה בישוב חדש, כמו למשל באבו באסמה – ברשות חדשה חייבים להקים ועדה ממונה וחברי הוועדה הממונה לא יוכלו להתמודד בבחירות שלאחר מכאן בישוב.

אופיר פינס-פז: אני מציע שתקופת הצינון תחול גם על חברי הוועדה הממונה ולא רק על היושב-ראש.

אופיר פינס-פז: בבחירות בפעם הראשונה לא יוכלו להתמודד, ואחר-כך כן.

אופיר פינס-פז: הם גם לא אמורים לגור בישוב, שר הפנים לא ממנה אנשים מן הישוב.

אופיר פינס-פז: למרות שזה לא על-פי החוק זה הנוהל שהתקבע; וגם כאשר שר הפנים ממנה ועדה קרואה לרשות שפרנסיה נכשלו בניהול העיר.

אופיר פינס-פז: זה לא רשות חדשה.

אופיר פינס-פז: גם שם ראש הוועדה הקרואה אינו יכול על-פי הצעת החוק להתמודד בבחירות שלאחר מכן.

אופיר פינס-פז: אם אין הערות נוספות ניגש להצבעה.

אופיר פינס-פז: מי בעד הצעת החוק?

אופיר פינס-פז: מי נגד?

אופיר פינס-פז: מי נמנע?

אופיר פינס-פז: הצבעה בעד הצעת חוק הרשויות המקומיות (בחירת ראש הרשות וסגניו וכהונתם) (תיקון – יושב-ראש ועדה ממונה), התשס"ח-2008 – 2 נגד – אין נמנעים – אין הצעת החוק נתקבלה.

אופיר פינס-פז: הצעת החוק נתקבלה פה אחד ותועבר לקריאה ראשונה.

אופיר פינס-פז: תודה רבה.